Ako vaš Steam Deck zatvori vrata, otvorite prozor

Puštanje Steam Decka u prodaju potpuno je promijenilo svijet prijenosnih igraćih konzola. Ljubitelji videoigara u pokretu (ili u krevetu) sada napokon imaju uređaj s dovoljno snage da uživaju u najnovijim igrama bez tehničkih poteškoća. Iako SteamOS dopušta pokretanje igara izvan originalne Valveove trgovine (npr., u aplikaciji Lutris), vrijedi razmisliti i o instalaciji Windowsa na brzu SD karticu.

Možda ćete se zapitati: „Zašto da se trudim?” Na Steamu je dostupno mnogo naslova i na njemu možete pronaći gotovo sve igre. Ključna je riječ „gotovo”. Ponekad imamo igru iz druge trgovine (kao što su GOG ili Epic Games Store), ali njezino pokretanje iz aplikacija SteamOS stvorenih baš za to nije uvijek uspješno. Savršen je primjer igra Heroes of Might and Magic 3 iz trgovine GOG, koja se smatra najboljom verzijom jer ima dodatke nedostupne na Steamu. Bilo je moguće pokrenuti je na Lutrisu, ali s ažuriranjima Decka došle su i poteškoće.

Često dolazi do problema s igrama dostupnima uz pretplatu PC Game Pass. Kada je u pitanju Steam Deck, Microsoft preporučuje igranje u oblaku, koje je praktično, ali možete pristupiti samo verzijama igre za konzole, potrebna vam je stabilna internetska veza i nemate pristup svim igrama pokrivenima pretplatom. U takvim slučajevima Windows na Decku izvrsno je rješenje.

Gotovo savršeno, ali ne i idealno
Windows na Valveovoj konzoli ima nedostatke. Za sustav je potreban snažniji hardver nego za SteamOS, pa ista igra u „normalnom” načinu rada funkcionira bolje nego na sustavu Windows. Osim toga, baterija se brže troši, pa možete kraće igrati. Međutim, za one koji ne žele dva puta plaćati jednu igru ili žele igrati igre koje nisu dostupne u trgovini tvrtke Valve, to je i dalje najbolji izbor.

Sama instalacija nije složena, ali traje, pa vrijedi uložiti vrijeme kako biste uživali u svim mogućnostima Windowsa.

Što trebate?
Da bi unutarnja pohrana Steam Decka ostala netaknuta, potrebna vam je microSD kartica s odgovarajućim specifikacijama. Samsungova kartica Pro Plus 256 GB ili 512 GB s brzinom pisanja od 130 MB/s i brzinom čitanja od 180 MB/s idealna je za taj zadatak. Kartica dolazi s čitačem koji omogućava jednostavno povezivanje s računalom (za prve je korake potrebno osobno računalo s instaliranim sustavom Windows za pripremu).

Windows na microSD kartici, korak po korak:
1. Preuzmite alat za instalaciju Windowsa s Microsoftova mrežnog mjesta (Windows 10 bolji je izbor nego 11) na računalo i pokrenite ga.
2. U opcijama za instalaciju „Stvaranje ISO datoteke”.
3. Umetnite microSD karticu u čitač i priključite ga na računalo.
4. Pokrenite Rufus, odaberite opciju prepoznavanja vanjskih tvrdih diskova (zbog odličnih performansi Samsungove kartice program će je možda prepoznati kao vanjski disk, a ne kao izbrisivu memoriju), odaberite karticu i stvorenu ISO datoteku. Odaberite opciju „Windows to go”. Pritisnite „Pokreni”.
5. Popijte kavu ili čaj, ovaj će dio najdulje trajati.
6. Napravite mapu na SD kartici u koju ćete učitati upravljačke programe koje preporučuje Valve i kontrolerski softver (SWICD).
7. Umetnite pripremljenu karticu u Steam Deck.
8. Pritisnite i držite dugme za glasnoću i uključite Deck te nastavite držati dugme za glasnoću dok se ne pojavi ekran s opcijama pokretanja.
9. Odaberite SD karticu za pokretanje.
10. Nakon nekoliko trenutaka pokrenut će se konfiguracija sustava Windows. Steam Deck upotrijebite kao tablet i još se nemojte povezivati na internet.
11. Kada se Windows pokrene, dodirnite i držite radnu površinu, odaberite opciju prikaza te promijenite zaslon na vodoravno.
12. Izvucite sve komprimirane datoteke iz 6. koraka i instalirajte ih.
13. Ponovno pokrenite konzolu.
14. Spremni ste za povezivanje na mrežu i instalaciju igara. Steam Deck možete upotrijebiti i kao tablet sa sustavom Windows. Prije pokretanja igre pokrenite Steam ili SWICD.



